Viljandi linnapeale

28.03.2016

arupärimine

Härra Ando Kiviberg

Viljandi Linnavalitsus on juba pool aastat rääkinud sellest, kuidas soovitakse rajada Viljandi kesklinna Vabaduse plats 6 hoone asemele Vabadussõja monumenti. Teemaga on üles kerkinud mitmeid küsimusi, millele paraku pole senimaani vastuseid antud. Sellest ajendatult soovime saada linnapea ametlikke vastuseid järgnevatele küsimustele.

1. Millistele arvutustele tuginedes on tehtud vahetuse Männimäe 26 ja Vabaduse plats 6 mõttelise osa vahetustehingu ettepanek? Kas vahetus on pariteetne, st õige hinnaga?
2. Rahandusministeerium on teatanud, et riik on valmis neile kuuluva Vabaduse plats 6 hoone osa linnale andma, kui Viljandi korraldab omal kulul hoones asuvate riigiametite kolimise ja uute ruumide sisustamise. Kui palju see Viljandile maksma läheks?
3. Kui palju maksab Vabaduse plats 6 hoone lammutamine?
4. Vabaduse plats 6 hoone lammutamine on Viljandi linnasüdame uuendamise arhitektuurse ideekonkursi üks osa. Ideekonkurss aga aluseks raha küsimiseks PKT meetmest. Millised on nende kahe teema omavahelised seosed? Üks kaotab asukohast töökohad ning teise eesmärk on töökohti juurde luua, kas antud asjaolu ei või takistuseks saada?
5. Linnapea Ando Kiviberg on olnud Vabadussõja monumendi loomise peamine eestvedaja. Tema algatusel moodustati teema arutamiseks vastav töögrupp ning ühtlasi on ta olnud selle samba üks tulihingelisemaid kaitsjaid. Kas linnapea võtab protsessi elluviimise ja selle tagajärgede eest vastutamise enda õlgadele?

Palun vastuseid kirjalikult ning suuliselt järgmisel volikogu istungil.

Randel Länts, Juhan-Mart Salumäe

Linnavolikogu liikmed